钦定古今图书集成/明伦汇编/官常典/第394卷 > 卢景亮
## 钦定古今图书集成/明伦汇编/官常典/第394卷 > 卢景亮

按《唐书》本传：“景亮，字长晦，幽州范阳人。少孤，学无不
览。第进士、宏辞，授秘书郎。张延赏节度荆南，表为枝
江尉，掌书记。入迁右补阙。朱泚反，景亮劝德宗曰：‘陛
下罪己不至，则感人不深’。帝然之。景亮志义崒然，多
激发，与穆质同在谏争地，书数上，鲠毅无所回。宰相
李泌劾景亮等尝众会，漏所上语言，引善在己，即有恶归之君。”帝怒，贬为朗州司马，质亦斥去，废抑二十
年，至宪宗时，由和州别驾召还，再迁中书舍人。景亮
善属文，根于忠仁，有经国志。尝谓：“人君足食足兵，而
又得士，天下可为也。”乃兴轩、顼以来至唐，剟治道之
要，著书上下篇，号《三足记》。又作答问，言挽运大较，及
陈西戎利害，切指当世，公卿伏其达《古今》云。元和初
卒，赠礼部侍郎。